“ዝክረ መለስ” የውይይት መድረክ ተካሄደ
 – የቀድሞው ጠቅላይ ሚኒስቴር አቶ መለስ ዜናዊ በገንዘብና ኢኮኖሚ ጉዳዮች ላይ የነበራቸው የአመራር ሚና፣ ለብሔራዊ ክልል መንግስታት የነበራቸው ትኩረት እንዲሁም ማህበራዊና ፖለቲካዊ ሰብዕናቸው ላይ ያተኮረ አገር አቀፍ የምክክር መድረክ ተካሄደ፡፡“ዝክረ መለስ” በሚል ርዕስ ዛሬ በሸራተን አዲስ በተካሄደው ውይይት ላይ የገንዘብና ኢኮኖሚ ልማት ሚኒስትር አቶ ሱፍያን አህመድ፣ የአማራ ክልል ርዕሰ መስተዳድር አቶ አያሌው ጎበዜ እና የመለስ ፋውንዴሽን ቦርድ ሰብሳቢ ወ/ሮ አዜብ መስፍን  የመወያያ ፅሁፎቹን አቅርበዋል፡፡የቀድሞው ጠቅላይ ሚኒስትር በገንዘብና ኢኮኖሚ ጉዳዮች ዙሪያ የነበራቸውን የአመራር ሚና በተመለከተ በሽግግር ዘመን (1984 – 1987) ፣በተሃድሶ ዘመን (1988 – 1993) እና የፖሊሲዎችና ስትራቴጂዎች ትግበራ ዘመን (1994 ወዲህ) በሚል በሶስት ዘመናት የተከፋፈለ የመወያያ ፅሁፍ አቶ ሱፍያን አቅርበዋል፡፡    በሽግግር ዘመን በአገሪቱ ማህበራዊና ኢኮኖሚያዊ ስርዐት ያልነበረትና ምርትና አግልግሎት ሰጪ ተቋማት እጥረት ይታዩ የነበረበት ወቅት መሆኑን ያስታወሱት አቶ ሱፍያን እነዚህን ችግሮች ለመቅረፍ አቶ መለስ ሳይንሳዊና ምክንያታዊ በሆነ መንገድ አዳዲስ ፕሮግራሞችንና የመዋቅር ዝርጋታዎችን ለማምጣት የተንቀሳቀሱበት ጊዜ ነበር ብለዋል፡፡በተሃድሶ ዘመን መለስ በዋናነት ትኩረቱን አገሪቱ አሁን የምትመራባቸውን ዝርዝር ፖሊሲዎችና ስትራቴጂዎችን ያዘጋጁበት ወቅት ነበር ያሉት አቶ ሱፍያን በተጨማሪም በዚህ ወቅት አጋጥመው የነበሩ የኢህአዴግ የውስጥ ችግሮችንና የኤርትራን ወረራ በበሳል አመራር የተወጡበት ጊዜ ነበር ብለዋል፡፡           ከዚህ በኋላ ባሉት ጊዜያት የአቶ መለስ ትኩረት ሶስት የአምስት ዓመት እቅዶች በመንደፍና የፖሊሲዎችና ስትራቴጂዎች ትግበራን በቅርበት በመከታተል አገሪቱ ፈጣንና ተከታታይ የኢኮኖሚ እድገት ማስመዝገብ የቻለችበት ወቅት ላይ መድረስ ተችሏል በማለት ፁሁፋቸውን አጠቃለዋል፡፡አቶ መለስ ለብሔራዊ ክልል መንግስታት የነበራቸው ትኩረት በተመለከተ የመወያያ ጽሁፍ ያቀረቡት የአማራ ክልል ርዕሰ መስተዳድር አቶ አያሌው ጎበዜ በበኩላቸው የፌዴራል ስርዓት እንዲተገበር የቀድሞው ጠቅላይ ሚኒስትር ትልቅ ሚና ተጫውተዋል ብለዋል፡፡ በተለይም የክልሎችን አቅም በመገንባትና ፍትሃዊ የመሰረተ ልማት ግንባታዎች በሁሉም ክልሎች እንዲዳረስ አቶ መለስ ሰፊ ስራ ሰርተዋል ሲሉ አቶ አያለው ተናግረዋል፡፡የአቶ መለስን ማህበራዊና ፖለቲካዊ ሰብዕና በተመለከተ ባለቤታቸው ወ/ሮ አዜብ ባቀረቡት ፅሁፍ መለስ በዓላማ የሚያምን፣ ለስኬቱም በማይሰስት ቸርነት ሙሉ ጊዜውን፣ እውቀቱንና ሁለንተናዊ እሱነቱን ሰጥቶ ከራስ በላይ ለሆነ አላማ እስከ ህልፈቱ ታምኖ የኖረ ሰው ነው ብለዋል፡፡ወ/ሮ አዜብ አክለውም መለስ የህዝቦችን ሰብአዊና ዜግነታዊ የማይገሰስ ክቡርነት ብሎም ምትክየለሽ ወሳኝነት መቆምያው ያደረገ ህዝባዊና ዴሞክራሲያዊ አስተሳሰብ የተላበሰ መሪ ነበር ሲሉ አጠቃለዋል፡፡ድምፂ ወያነ ትግራይ ሬዲዮ ያዘጋጀው ይህ “ዝክረ መለስ” የተሰኘው የውይይት መድረክ ላይ ከፍተኛ ባለስልጣናትና ከተለያዩ የህብረተሰብ ክፍል የተውጣጡ እንግዶች የተገኙበት ሲሆን በቀረቡት ፅሁፎች ላይም ውይይት ተደርጓል፡፡